[pic] | COMISIA COMUNITĂŢILOR EUROPENE |

Bruxelles, 20.12.2007

COM(2007) 842 final

RAPORT AL COMISIEI

PRIVIND ACTIVITATEA COMITETELOR ÎN 2006 {SEC(2007) 1713}

În conformitate cu articolul 7 alineatul (4) din Decizia 1999/468/CE a Consiliului din 28 iunie 1999, Comisia prezintă în cele ce urmează raportul anual privind activitatea comitetelor în 2006. Acesta conţine observaţii generale privind dezvoltarea sistemului de comitologie, o prezentare orizontală a activităţilor comitetelor şi o anexă cu statistici detaliate referitoare la comitetele de comitologie individuale, structurate în funcţie de diferitele departamente ale Comisiei[1]. Anexa prezintă, de asemenea, observaţii sub formă de text referitoare la numărul comitetelor şi la evenimentele excepţionale legate de proiecte de măsuri specifice, precum avize nefavorabile sau sesizări ale Consiliului.

1. OBSERVAţII GENERALE PRIVIND DEZVOLTAREA SISTEMULUI DE COMITOLOGIE

1.1. Reforma procedurii comitetelor

Decizia 2006/512/CE a Consiliului de modificare a Deciziei 1999/468/CE a Consiliului a fost adoptată la 17 iulie 2006[2]. Aceasta a intrat în vigoare la 23 iulie 2006.

Modificarea Deciziei 1999/468/CE a Consiliului este menită să răspundă cererii formulate cu mult timp în urmă de Parlamentul European de îmbunătăţire a drepturilor acestuia de a controla punerea în aplicare a actelor legislative adoptate în conformitate cu procedura de codecizie. Modificarea introduce o „procedură de reglementare cu control” (denumită în continuare: „PRAC”). Această nouă procedură face obiectul unui nou articol 5a şi se adaugă la procedurile existente (consultare, gestionare, reglementare, salvgardare).

1.1.1. Domeniul de aplicare al PRAC

Domeniul de aplicare al PRAC este definit în noul alineat (2) adăugat la articolul 2. Trebuie respectate două cerinţe: actul legislativ de bază trebuie să fie adoptat prin procedura de codecizie şi trebuie să confere Comisei competenţa de a adopta „măsuri cu caracter general concepute în vederea modificării unor elemente neesențiale ale unui act de bază, inclusiv (…) prin completarea actului prin adăugarea unor noi elemente neesențiale” (aceste măsuri de punere în aplicare vor fi denumite în continuare „măsuri cvasi-legislative”).

Măsurile cvasi-legislative incluse în definiţia de mai sus sunt măsuri cu caracter general (spre deosebire de măsurile individuale care se adresează operatorilor/statelor membre desemnaţi/desemnate în mod special) care:

- modifică formal (un articol sau o anexă) la un act de bază. Spre exemplu, măsurile cu caracter general de adaptare la progresul ştiinţific a anexelor tehnice ale unui act de bază adoptat prin codecizie pot fi considerate măsuri „cvasi-legislative”;

sau

- completează actul de bază adoptat prin codecizie prin crearea unui nou set de norme (spre deosebire de simpla aplicare a criteriilor stabilite în actul de bază). Spre exemplu, în domeniul serviciilor financiare, măsurile adăugând detalii cu privire la informaţiile care trebuie incluse în prospecte pot fi considerate, de asemenea, măsuri „cvasi-legislative”.

1.1.2. Procedură

Diversele etape din cadrul PRAC sunt definite în noul articol 5a, care conferă celor două braţe ale procesului legislativ, Parlamentul European şi Consiliul, dreptul de a controla conţinutul proiectelor de măsuri de punere în aplicare. Acest drept depăşeşte cu mult „dreptul de control” ( „droit de regard” ) de care dispune Parlamentul European în temeiul articolului 8 şi care nu îi permite acestuia decât să verifice dacă nu au fost depăşite de către Comisie competenţele care i-au fost acordate în actul de bază (şi prevede adoptarea de către Parlamentul European a unei rezoluţii neobligatorii din punct de vedere juridic).

Asemenea procedurii de reglementare actuale, noua PRAC face distincţie între două situaţii. Atunci când comitetul acordă un aviz favorabil, Comisia supune fără întârziere proiectul de măsuri Parlamentului European şi Consiliului pentru control. În cazul în care Parlamentul European şi Consiliul nu se opun proiectului de măsuri, Comisia adoptă proiectul respectiv după expirarea termenului de trei luni [articolul 5a alineatul (3) litera (d)]. În această perioadă, Parlamentul European (hotărând cu majoritatea membrilor din care este format) şi/sau Consiliul (hotărând cu majoritate calificată) se pot opune adoptării proiectului de măsuri, justificându-şi opoziţia prin diverse motive.

În acest caz, Comisia poate să supună comitetului un proiect de măsuri modificat sau să prezinte o propunere legislativă pe baza tratatului [articolul 5a alineatul (3) litera (c)].

- În situaţia în care comitetul acordă un aviz nefavorabil sau în absenţa unui aviz, Comisia supune fără întârziere Consiliului o propunere şi o transmite Parlamentului European [articolul 5a alineatul (4) litera (a)]. Consiliul, care are astfel „primul cuvânt”, dispune de un termen de două luni pentru a hotărî asupra măsurilor propuse. Consiliul se poate opune măsurilor propuse sau poate preconiza să le adopte cu majoritate calificată, situaţie în care le supune fără întârziere Parlamentului European. În cazul în care Consiliul nu hotărăşte în termenul de două luni, Comisia supune fără întârziere măsurile Parlamentului European, pentru control.

- În această a doua etapă, Parlamentul European are dreptul să se opună măsurii propuse. În cazul în care nu se opune, măsurile sunt adoptate de Consiliu (în cazul în care Consiliul avea în vedere adoptarea acestora) sau de Comisie (în cazul în care Consiliul nu a reacţionat în termenul stabilit de două luni.)

1.2. Punerea în aplicare a reformei

1.2.1. Aliniere

Alinierea actelor de bază existente la noua procedură a comitetelor este un exerciţiu bine cunoscut, deoarece a fost realizat înainte, pentru Decizia1999/468/CE a Consiliului. Cele patru regulamente privind alinierea, adoptate în 2003[3], au modificat, pe rând, toate actele juridice de bază existente, dar exclusiv în ceea ce priveşte procedurile comitetelor, fără a modifica deloc conţinutul acestora. La momentul respectiv, alinierea consta în eliminarea variantelor pentru fiecare procedură (gestionare, reglementare şi salvgardare). Prin urmare, modificările erau pur automate, ceea ce a facilitat aprobarea acestora de către legislator.

În schimb, criteriile prezentate anterior (a se vedea punctul 1.1.1 de mai sus) sunt obligatorii, ceea ce înseamnă că trebuie prevăzută PRAC ori de câte ori sunt îndeplinite condiţiile de aplicare. În caz contrar, actul juridic de bază adoptat este ilegal. Prin urmare, fiecare caz trebuie examinat în funcţie de propriile sale caracteristici pentru a determina dacă sunt îndeplinite condiţiile de aplicare a noii proceduri.

Într-o declaraţie comună[4], Parlamentul European, Consiliul şi Comisia au convenit asupra unei liste de acte juridice de bază care trebuie adaptate urgent la PRAC. Cele 26 de propuneri care corespund acestei alinieri prioritare au fost adoptate de Comisie la 22 decembrie 2006.

De asemenea, toate celelalte acte juridice de bază adoptate prin procedura de codecizie, care nu sunt enumerate în declaraţia comună adoptată în iulie 2006, trebuie aliniate. Comisia s-a angajat să revizuiască toate actele juridice existente şi, dacă este cazul, să prezinte propuneri relevante pentru alinierea acestora înainte de sfârşitul anului 2007.

1.2.2. Revizuirea acordurilor bilaterale

Acordul bilateral (Comisie/ Parlamentul European) din octombrie 2000 privind procedurile de punere în aplicare a Deciziei privind comitologia trebuie revizuit pentru a fi adaptat în conformitate cu declaraţia privind transparenţa/actualizarea registrului şi cu noua procedură de reglementare cu control şi, ori de câte ori este posibil, pentru a eficientiza regimului actual. Revizuirea acestui acord este prevăzută înainte de sfârşitul anului 2007.

1.2.3. Comitologie şi transparenţă: înregistrarea şi depozitarea documentelor de comitologie

Într-o declaraţie referitoare la articolul 7 alineatul (3) din Decizia 1999/468/CE a Consiliului (declaraţia privind transparenţa)[5], Comisia se angajează să îmbunătăţească funcţionalităţile Registrului de comitologie, pentru a permite Parlamentului European să urmărească mai bine diferitele etape şi calendarul fiecărei proceduri a comitetelor şi să facă distincţie între diversele tipuri de documente primite.

Prin urmare, ca măsură de însoţire a reformării Deciziei 1999/468/CE a Consiliului, Comisia lucrează în prezent la îmbunătăţirea registrului pentru a facilita un acces mai transparent şi mai coerent al Parlamentului European şi al publicului larg la documentele conţinute în depozit. Se prevede ca îmbunătăţirea să aibă loc la începutul anului 2008.

1.3. Dezvoltarea jurisprudenţei

Prin cererea introdusă la 5 martie 2004, Comisia a solicitat Curţii anularea articolului 17 alineatul (2) din Regulamentul (CE) nr. 2152/2003 al Parlamentului European şi al Consiliului din 17 noiembrie 2003 privind supravegherea pădurilor şi interacţiunile ecologice în cadrul Comunităţii (regulamentul „Forest Focus”) pe motiv că acesta supune adoptarea măsurilor de punere în aplicare a programului „Forest Focus” procedurii de reglementare prevăzute la articolul 5 din Decizia 1999/468/CE a Consiliului (Decizia privind comitologia). Din punctul de vedere al Comisiei, măsurile de punere în aplicare ce urmau să fie luate în conformitate cu regulamentul „Forest Focus” erau măsuri de gestionare pentru un program de acţiune. Pentru punerea în aplicare a programelor comunitare nu este aplicabilă, în principiu, decât procedura de gestionare sau, după caz, procedura de consultare.

În hotărârea din 23 februarie 2006 (Cauza C-122/04 – Comisie contra Consiliu şi Parlament), Curtea a subliniat faptul că, în principiu, deşi criteriile stabilite la articolul 2 din Decizia privind comitologia nu sunt obligatorii, în cazul în care legislatorul comunitar se îndepărtează de la criterii respective atunci când alege o procedură a comitetelor, acesta trebuie să îşi justifice alegerea. Cu toate acestea, în cazul de faţă, Curtea a considerat că alegerea legislatorului comunitar coincide cu criteriile stabilite la articolul 2 alineatul (b) din Decizia privind comitologia.

Curtea a afirmat, în special, că au existat motive întemeiate pe baza cărora Consiliul a estimat că anumite elemente din sistemul „Forest Focus” care ar putea fi calificate drept elemente esenţiale nu au fost deocamdată dezvoltate în suficientă măsură pentru a fi considerate măsuri de gestionare legate de punerea în aplicare a programelor. Procedura de gestionare a fost astfel considerată neadecvată şi, prin urmare, alegerea procedurii de reglementare a fost realizată în conformitate cu Decizia privind comitologia

În consecinţă, cererea Comisiei a fost respinsă.

1.4. Extindere

La 25 aprilie 2005, s-a semnat Tratatul de aderare a Bulgariei şi a României. Asemenea celor zece noi state membre în perioada care a precedat aderării lor în mai 2004, Bulgariei şi României li s-a acordat statutul de observator activ începând cu 26 aprilie 2005 şi li s-a permis să participe la reuniunile comitetului ca observatori activi până când ambele ţări au aderat la Uniunea Europeană la 1 ianuarie 2007. Pentru restul ţărilor candidate, şi anume Turcia şi Croaţia, precum şi, din decembrie 2005, Fosta Republica Iugoslavă a Macedoniei, participarea este în continuare organizată pe baza „Comunicării Comisiei către Consiliu privind participarea ţărilor candidate la programele, agenţiile şi comitetele comunitare”[6].

2. PREZENTARE ORIZONTALă A ACTIVITăţILOR

2.1 Numărul comitetelor

Este important să se facă distincţie între comitetele de comitologie, pe de o parte, şi celelalte entităţi, în special „grupurile de experţi” create chiar de către Comisie, pe de altă parte. Acestea din urmă se ocupă de pregătirea şi punerea în aplicare a politicilor, în timp ce comitetele de comitologie sunt implicate în contextul punerii în aplicare a actelor legislative. Prezentul raport este dedicat exclusiv comitetelor de comitologie. Numărul comitetelor de comitologie a fost calculat pe sectoare de activitate ( tabelul 1 ) la data de 31.12.2006. Cifrele pentru anul precedent (situaţia la 31.12.2005) sunt prezentate pentru comparaţie.

Tabelul I –Numărul total al comitetelor

Sectorul de politici | 2005 | 2006 |

Întreprinderi şi Industrie (ENTR) | 32 | 33 |

Ocuparea Forţei de Muncă, Afaceri Sociale şi Egalitate de Şanse (EMPL) | 6 | 8 |

Agricultură şi Dezvoltare Rurală (AGRI) | 31 | 30 |

Energie şi Transport (TREN) | 38 | 36 |

Mediu (ENV) | 32 | 35 |

Cercetare (RTD) | 3 | 3 |

Societatea Informaţională şi Media (INFSO) | 10 | 12 |

Pescuit şi Afaceri Maritime (FISH) | 3 | 4 |

Piaţa Internă (MARKT) | 10 | 13 |

Politica Regională (REGIO) | 2 | 3 |

Impozitare şi Uniune Vamală (TAXUD) | 10 | 10 |

Educaţie şi Cultură (EAC) | 7 | 12 |

Sănătate şi Protecţia Consumatorilor (SANCO) | 15 | 16 |

Justiţie, Libertate şi Securitate (JLS) | 13 | 15 |

Relaţii Externe (RELEX) | 3 | 4 |

Comerţ (TRADE) | 12 | 12 |

Extindere (ELARG) | 3 | 4 |

EuropeAid (AIDCO) | 8 | 15 |

Ajutor Umanitar (ECHO) | 1 | 1 |

Statistici (ESTAT) | 8 | 8 |

Buget (BUDG) | 2 | 2 |

Oficiul de Luptă Antifraudă (OLAF) | 1 | 1 |

TOTAL | 250 | 277 |

2.2 Numărul de avize şi măsuri de punere în aplicare

Asemenea rapoartelor anterioare, prezentul raport prezintă cifrele globale referitoare la avizele formale emise de comitete[7] şi măsurile de punere în aplicare (acte legislative, decizii administrative şi de finanţare) adoptate ulterior de Comisie. Aceste cifre descriu „rezultatele” concrete ale comitetelor ( tabelul IV ). Numărul total de avize emise de comitete în 2006 a fost de 2 933 (în comparaţie cu 2 582 în 2005); numărul de măsuri de punere în aplicare adoptate de Comisie a fost de 2 862 (în comparaţie cu 2 654 în 2005).

Tabelul iv - Numărul de avize şi măsuri de punere în aplicare (2006)

Avize | Măsuri de punere în aplicare | Avize | Măsuri de punere în aplicare |

ENTR | 74 | 10 | EAC | 61 | 61 |

EMPL | 18 | 1 | SANCO | 340 | 328 |

AGRI | 1 576 | 1 576 | JLS | 56 | 38 |

TREN | 61 | 44 | RELEX | 2 | 4 |

ENV | 55 | 42 | TRADE | 6 | 5 |

RTD | 212 | 212 | ELARG | 74 | 75 |

INFSO | 74 | 74 | AIDCO | 297 | 297 |

FISH | 19 | 19 | ECHO | 45 | 45 |

MARKT | 10 | 8 | ESTAT | 19 | 13 |

REGIO | 9 | 2 | BUDG | 1 | 1 |

TAXUD | 50 | 42 | OLAF | 2 | 4 |

Numărul mare de măsuri de punere în aplicare adoptate în anumite sectoare de politici – Agricultură (1 576), Sănătate şi Protecţia Consumatorilor (328), EuropeAid (297), Cercetare (212) şi Societate Informaţională (73) – reflectă din nou intensitatea activităţilor delegate Comisiei în aceste domenii prin procedurile comitetelor[8]. În comparaţie cu anul precedent, se poate observa o creştere semnificativă pentru EuropeAid (124 de măsuri de punere în aplicare în 2005), în timp ce se remarcă o scădere în sectoarele Întreprinderi şi Industrie (10 măsuri de punere în aplicare în 2006, în comparaţie cu 55 în 2005) şi Impozitare şi Uniune Vamală (7 măsuri de punere în aplicare în 2006, în comparaţie cu 47 în 2005).

[1] Anexa este prezentată ca document de lucru separat al serviciilor Comisiei.

[2] JO L 200, 22.7.2006, p. 11. O versiune consolidată a Deciziei privind comitologia este publicată în JO C 255, 21.10.2006, p. 4.

[3] Regulamentul (CE) nr. 806/2003 al Consiliului din 14 aprilie 2003, Regulamentul (CE) nr. 807/2003 al Consiliului din 14 aprilie 2003, Regulamentul (CE) nr. 1105/2003 al Consiliului din 26 mai 2003 şi Regulamentul (CE) nr. 1882/2003 al Parlamentului European şi al Consiliului din 29 septembrie 2003.

[4] OJ C 255, 21.10.2006, p. 1.

[5] OJ C 171, 22.7.2006, p. 21.

[6] COM(1999)710 final, adoptată la 20.12.1999. A se vedea, de asemenea, „Comunicarea Comisiei către Consiliu şi Parlamentul European privind pregătirea participării ţărilor din Balcanii de Vest la programele şi agenţiile comunitare” [COM (2003) 748 final, adoptată la 3.12.2003].

[7] Inclusiv avizele favorabile şi nefavorabile, emise în urma unui vot formal în cazul procedurilor de reglementare şi gestionare. Cifrele exclud cazurile „fără aviz” (sau „absenţa avizelor”), şi anume cele în care a avut loc un vot formal, dar nu s-a putut întruni majoritatea (calificată) necesară.

[8] Trebuie precizat faptul că simplul număr de măsuri adoptate nu indică importanţa politică, economică sau financiară a deciziilor luate.